b"\n_START_ARTICLE_\nIl tabarro\n_START_SECTION_\nG\xc3\xa8nesi\n_START_PARAGRAPH_\nLa composici\xc3\xb3 del Trittico puccini\xc3\xa0 va avan\xc3\xa7ar en dues fases: entre l'estiu i la tardor de 1913 i entre l'octubre de 1915 i el novembre de 1916. La interrupci\xc3\xb3 va ser deguda a la necessitat de treballar en l'\xc3\xb2pera La rondine, a la que el compositor s'havia lligat mitjan\xc3\xa7ant un contracte._NEWLINE_Altrament, 'Il tabarro' va ser composta sense saber-ne la destinaci\xc3\xb3. A m\xc3\xa9s, en tractar-se d'una \xc3\xb2pera en un acte, no hauria estat prou per a cobrir la durada d'un espectacle oper\xc3\xadstic convencional, de manera que Puccini va pensar inicialment combinar-la amb la reposici\xc3\xb3 de la seua primera \xc3\xb2pera: Le Villi, gaireb\xc3\xa9 oblidada en aquella \xc3\xa8poca._NEWLINE_Nom\xc3\xa9s despr\xc3\xa9s de la trobada amb el llibretista Giovacchino Forzano, Puccini va decidir que 'Il tabarro' seria el primer quadre d'un tr\xc3\xadptic de tres \xc3\xb2peres en un acte, per a ser representades conjuntament._NEWLINE_Tant en l'estrena als Estats Units, com en el debut itali\xc3\xa0 (Roma, Teatro Costanzi, 11 de gener de 1919) l'\xc3\xb2pera va ser acollida t\xc3\xa8biament, tant pel p\xc3\xbablic com per la cr\xc3\xadtica._NEWLINE_Immediatament Puccini va retocar la partitura, que en la nova versi\xc3\xb3 va ser estrenada al Teatro della Pergola de Flor\xc3\xa8ncia, el 10 de maig de 1919. Dos anys despr\xc3\xa9s va modificar l'estructura de l'\xc3\xa0ria de Michele Scorri fiume eterno, despr\xc3\xa9s d'haver-ne fet reescriure completament el text. All\xc3\xb2 que originalment era una fosca reflexi\xc3\xb3 sobre la vida esdevingu\xc3\xa9 una m\xc3\xa9s lliure meditaci\xc3\xb3 sobre el capteniment de la seua muller i sobre la identitat del seu amant. La tercera i darrera versi\xc3\xb3 es va estrenar el 28 de gener de 1922 al Teatro Costanzi.\n_START_SECTION_\nAn\xc3\xa0lisi\n_START_PARAGRAPH_\nAmb el transcurs del temps, 'Il tabarro', tot i no ser una de les \xc3\xb2peres m\xc3\xa9s populars, s'ha guanyat un lloc de respecte entre les \xc3\xb2peres de Puccini. La intencionada abs\xc3\xa8ncia de melodies f\xc3\xa0cils i enganxoses es compensa amb una extrema densitat dram\xc3\xa0tica i musical. Puccini treballa amb leitmotiven de poques notes, elaborant-los m\xc3\xa9s sobre el pla de la sonoritat que sobre el pla harm\xc3\xb2nic. A m\xc3\xa9s, a partir d'aquesta \xc3\xb2pera, Puccini va comen\xc3\xa7ar a construir les seues partitures en grans blocs tonals, d'un monumental estatisme._NEWLINE_Des del punt de vista dram\xc3\xa0tic, Il tabarro sembla retre un inesperat i tard\xc3\xa0 homenatge a l'\xc3\xb2pera verista. L'acci\xc3\xb3 des desplega en els baixos fons de Par\xc3\xads, en la ribera del Sena, entre estibadors i dones de mala vida. Dues d\xc3\xa8cades abans, en el moment de m\xc3\xa0xima fortuna del melodrama verista, Puccini havia evitat caure en aquesta moda, renunciant a posar m\xc3\xbasica a La lupa (La lloba) de Giovanni Verga._NEWLINE_Per\xc3\xb2 fer-ho ara, d'una manera una mica anacr\xc3\xb2nica, no suposa una ren\xc3\xbancia dels seus principis est\xc3\xa8tics. Cap de les seues obres est\xc3\xa0 de fet tan lluny del to nacional-popular de Cavalleria rusticana, de Pagliacci i de les altres c\xc3\xa8lebres \xc3\xb2peres de l'\xc3\xa8poca verista. La severitat amb la qual la m\xc3\xbasica s'adhereix al drama pot fins i tot recordar la concepci\xc3\xb3 verdiana del teatre musical, en el qual tot ha d'estar al servei del drama._NEWLINE_La m\xc3\xa9s fosca de les \xc3\xb2peres de Puccini est\xc3\xa0 amerada de la idea del pas del temps, encarnada metaf\xc3\xb2ricament en l'hora del capvespre, en l'estaci\xc3\xb3 de la tardor i sobretot en el lent, inexorable pas del riu, entorn del qual es desenvolupa l'acci\xc3\xb3. Una idea que tamb\xc3\xa9 est\xc3\xa0 suggerida per l'\xc3\xbas extensiu de temps ternaris, l'estructura circular dels quals empeny els protagonistes vers la trag\xc3\xa8dia, en un clima d'exaltat erotisme. Diu la protagonista: \xc2\xabIo capisco una musica sola: quella che fa danzare\xc2\xbb, (Jo nom\xc3\xa9s entenc una m\xc3\xbasica, la m\xc3\xbasica de ball), per\xc3\xb2 la m\xc3\xbasica que acompanya les seues paraules \xc3\xa9s la mateixa que obrir\xc3\xa0 el seu apassionat duet d'amor amb Luigi.\n_START_SECTION_\nSinopsi\n_START_PARAGRAPH_\n1910: \xc3\xa9s el capvespre. Sobre el riu Sena es troba ancorada una barca de c\xc3\xa0rrega, el patr\xc3\xb3 de la qual \xc3\xa9s el madur Michele; aquest, que s'ha casat amb Giorgetta, una parisenca molt m\xc3\xa9s jove que ell, adverteix que la uni\xc3\xb3 est\xc3\xa0 vacil\xc2\xb7lant i sospita que la muller, cada vegada m\xc3\xa9s irascible, el tra\xc3\xafsca amb un altre home. La sospita \xc3\xa9s fundada: Giorgetta est\xc3\xa0 enamorada de Luigi, un jove estibador que cada nit, alertat pel t\xc3\xa8nue claror d'un fanal, s'acosta per a trobar-la, protegit per la foscor._NEWLINE_Michele, que veu enfonsar-se a poc a poc les seues il\xc2\xb7lusions, intenta reviscolar en l'\xc3\xa0nim de la muller la passi\xc3\xb3 de temps passats, recordant-li el fill que amb la seua breu exist\xc3\xa8ncia va acomparnyar llur amor: eren els dies feli\xc3\xa7os en qu\xc3\xa8 Giorgetta i el fill cercaven de refugiar-se en el seu tabard. Per\xc3\xb2 quan ell intenta abra\xc3\xa7ar-la, la muller hi refusa adduint un pretext. Despr\xc3\xa9s es retira a la seua habitaci\xc3\xb3, a l'espera que el marit la seguisca i s'ensopisca, per a poder trobar-se amb Luigi._NEWLINE_Michele dubta, reflexionant sobre qui podria ser l'amant de la muller i pensant en la venjan\xc3\xa7a, despr\xc3\xa9s enc\xc3\xa9n la pipa. Alertat pel senyal llumin\xc3\xb3s, Luigi salta sobre la barca creient trobar-se amb l'amant; per\xc3\xb2 Michele se li tira damunt, l'immobilitza i amb un crit el reconeix; despr\xc3\xa9s l'agafa per la gola, l'obliga a confessar el seu amor i l'estrangula. Despr\xc3\xa9s cobreix el cos mort amb el seu tabard. Giorgetta torna a coberta, com colpida per un estrany pressentiment, per\xc3\xb2 quan s'acosta Michele, aquest obri el tabard, deixant caure a terra el cad\xc3\xa0ver de Luigi."